Göslarinn veiðir líka þegar hann veður út frá bakkanum , hræðir fiskana á undan sér , hendir beitunni út og göslast aftur upp á bakkann , setur stöngina í letingjann og bíður , en …… svæðið sem fiskurinn heldur sig á meðan kyrrð og ró hvílir yfir vatninu er mjög lítið m.v. það svæði sem hann kýs sér sem öruggt skjól verði hann fyrir áreiti . Það er í eðli silungsins að leita út frá bakkanum , út í dýpið ef hann styggist . Hann víkur sér ekki til hliðar , færir sig um nokkra metra og leggst þar fyrir , hann leitar út í öryggið og þar með stækkar svæðið verulega sem hann getur leynst í og veiðimaðurinn þarf að auglýsa agnið sitt á . Nákvæmlega sömu reglur eiga við fluguveiði , við getum þurft að halda kyrru fyrir í töluverðan tíma þar til fiskurinn kemur aftur inn á yfirráðasvæði okkar ef við förum ekki varlega .